text: শনিবার থেকে শুরু হচ্ছে জেএসসি ও জেডিসি পরীক্ষা | Dhaka Tribune Bangla
  প্রকাশিত ১০:০৭ রাত নভেম্বর ১, ২০১৯
  বারের জেএসসি ও জেডিসি পরীক্ষায় মোট ২৬ লাখ ৬১ হাজার ৬৮২ জন শিক্ষার্থী অংশ নেবে
  শনিবার সারাদেশে জুনিয়র স্কুল সার্টিফিকেট (জেএসসি) ও জুনিয়র দাখিল সার্টিফিকেট (জেডিসি) পরীক্ষা অনুষ্ঠিত হতে যাচ্ছে। এবারের জেএসসি ও জেডিসি পরীক্ষায় মোট ২৬ লাখ ৬১ হাজার ৬৮২ জন শিক্ষার্থী অংশ নেবে।
  এর আগে জেএসসি ও জেডিসি পরীক্ষা সংক্রান্ত বিষয় নিয়ে মঙ্গলবার (২৯ অক্টোবর) সচিবালয়ে প্রেস ব্রিফিংয়ের আয়োজন করা হয়।
  এ সভায় শিক্ষামন্ত্রী ডা. দীপু মনি সাংবাদিকদের জেএসসি ও জেডিসি পরীক্ষায় প্রশ্ন ফাঁস বন্ধ, পরীক্ষা সুষ্ঠুভাবে সম্পন্ন করাসহ বেশকিছু সিদ্ধান্ত নেয়া হয়েছে বলে জানান।
  এগুলো হলো - পরীক্ষার্থীদের ৭টি বিষয়ে ৬৫০ নম্বরের পরীক্ষা দিতে হবে। ইংরেজি ছাড়া সকল বিষয়ে সৃজনশীল প্রশ্নে পরীক্ষা দিতে হবে। শারীরিক শিক্ষা ও স্বাস্থ্য, কর্ম ও জীবনমুখী শিক্ষা, চারু ও কারুকলা, কৃষি শিক্ষা, গার্হস্থ্য বিজ্ঞান, আরবি, সংস্কৃত, পালি বিষয়সমূহ এনসিটিবির নির্দেশনা অনুসারে ধারাবাহিক মূল্যায়নের ব্যবস্থা গ্রহণ করা হয়েছে।
  প্রতিবন্ধী (অটিস্টিক, ডাউন সিনড্রোম, সেলিপলসি) পরীক্ষার্থীদের অতিরিক্ত ৩০ মিনিট সময় বৃদ্ধিসহ শিক্ষক/অভিভাবক/সাহায্যকারীর বিশেষ সহায়তায় পরীক্ষা প্রদানের সুযাগ দেয়া হয়েছে।